المتحف البريطانى (انجليزى: British Museum) فى لندن ، انجلترا، الدار القوميه اللى بتحفظ التراث الأدبى و العلمى و الفنى فى المملكه المتحده. بيضم الاف المخطوطات الغربيه و الشرقيه، و التحف و العملات و البرديات و اللوحات الفنيه. بيعتبر من اكبر و أهم المتاحف فى العالم. اتنشأ المتحف البريطانى سنة 1753 ، و زادت مجموعاته و تحفه بسرعه بفضل صدور قانون الايداع ، و بفضل الهدايا و المجموعات الضخمه اللى اتضافت ليه. المتحف فيه اقدم نسخ الكتاب المقدس ، و كانت اصلا فى دير سانت كاترين فى سينا فى مصر، لكن اتسرقت و اتنقلت لروسيا القيصريه و اتباعت للمتحف. فيه كمان تحف اسلاميه و مصاحف قيمه ، و حجر رشيد اللى لقاه عسكر الحمله الفرنسيه فى مصر و اخده الانجليز بعد ما احتلوا اسكندريه، و اللى قدر شامبوليون عن طريق نسخه اتعملت منه حل لغز اللغه الهيروغليفيه. المتحف البريطانى بيصدر فهارس كتيره و كتب ابحاث عن محتوياته، و فيه مكتبه من اكبر و أهم المكتبات فى العالم. الموسوعة الثقافية ، مؤسسة فرانكلين للطباعة والنشر، القاهرة - نيو يورك 1972.